Obert el termini per a participar en el concurs d'idees per a integrar la zona nord del port marítim amb la ciutat
02 d’agost 2024

![](/media/0tynnk5q/dji_0747_c.jpg?width=850&height=478.6036036036036)

L'Autoritat Portuària de València ja ha obert el termini de participació en el concurs d'idees per a connectar el port marítim amb la ciutat. Així, l’APV, en col·laboració amb l'Ajuntament de Sagunt, busca la proposta més creativa, innovadora i sostenible, "que oriente les actuacions urbanístiques que permeten l'eficaç integració port-ciutat a través de la zona nord del port marítim".

"Part del conveni subscrit entre l’APV i l'Ajuntament de Sagunt implica treballar en eixa integració del port marítim a la ciutat, és a dir, que no es convertisca en una barrera, sinó que done lloc a un espai verd, obert a la ciutadania", ha explicat l'alcalde de Sagunt, Darío Moreno. Segons el primer edil, el concurs "pretén motivar que professionals d'enginyeria civil i arquitectura presenten solucions que connecten la zona entre la nau i el moll nord". Tot això, "tenint en compte que s'ha de respectar l'àrea de treballs portuaris i, alhora, connectar el port amb la zona urbana donant lloc a un espai amable, pensat per al gaudi de la ciutadania a peu o amb bicicleta".

### **Un espai sostenible i accessible**

Per a participar en el concurs és necessari formar part d'un equip multidisciplinari, que ha d'incloure, necessàriament, almenys un tècnic especialista en enginyeria civil (enginyer de camins, canals i ports, enginyer tècnic d'obres públiques, o similar) i un arquitecte, paisatgista o similar.

Així mateix, el projecte ha de ser capaç de posar en valor i dinamitzar les àrees definides. En concret, el jurat –conformat per personal de l'Ajuntament de Sagunt i de l’APV– valorarà com es resol la compatibilitat entre les activitats comercials portuàries, l'ús nàutico-esportiu, la pesca i la zona d'oci oberta a la ciutadania. Es considerarà positiu que done lloc a un atractiu turístic i un lloc de convivència ciutadana, així com que dispose d'elements d'activitat física i esport a l'aire lliure, una àrea per a concerts i espais destinats a locals de restauració.

La sostenibilitat també serà un punt a tindre en compte, de manera que les iniciatives presentades a concurs deuen, preferiblement, proposar la incorporació d'energies alternatives, buscant optimitzar el consum, i utilitzar materials de construcció sostenibles. A més, el jurat també tindrà en compte l'accessibilitat de la zona i la seua connexió amb la Nau de Tallers, el Forn Alt, el pantalà terrestre i el passeig marítim.

### **Presentació de projectes fins a octubre**

Una vegada valorades les propostes, el jurat determinarà les tres millors solucions que permeten la interacció port-ciutat. El primer premi rebrà una dotació econòmica de 25.000 €, el segon 10.000 € i la tercera posició es premiarà amb 5.000 €.

Les persones interessades a participar en el concurs podran presentar la documentació i la proposta pertinent fins al dia 28 d'octubre de 2024, a través de la Plataforma de Contractació de l'Estat. De la mateixa manera, poden consultar en este portal les [bases completes que regixen el procediment](https://contrataciondelestado.es/wps/portal/!ut/p/b0/DcqxCoAgEADQr2lquMYKHBoaW0IqXeJKiavThNTvz_HBAw0baI-ZLoz0euRiZawNTP7pjY3IbHemkyKeJcAKGjSZMTMoPyX51Z1Ld1geiYesmnlqByEgODf8lqNexw!!/).

*   [](http://www.facebook.com/sharer.php?u=https://aytosagunto.es/va/actualitat/obert-el-termini-per-a-participar-en-el-concurs-d-idees-per-a-integrar-la-zona-nord-del-port-maritim-amb-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/obert-el-termini-per-a-participar-en-el-concurs-d-idees-per-a-integrar-la-zona-nord-del-port-maritim-amb-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/obert-el-termini-per-a-participar-en-el-concurs-d-idees-per-a-integrar-la-zona-nord-del-port-maritim-amb-la-ciutat/ "Linked In")
*   [](mailto:?body=https://aytosagunto.es/va/actualitat/obert-el-termini-per-a-participar-en-el-concurs-d-idees-per-a-integrar-la-zona-nord-del-port-maritim-amb-la-ciutat/)